Polisieman dood ná skoot in kop by huis | Netwerk24
Deur André Damons 12 Julie 2019 19:57
'n Polisiebeampte van die Parkweg-polisiekantoor in Bloemfontein is Donderdag in 'n hospitaal in die stad dood nadat hy geskiet is.
Ao. Stephan (Lappies) Labuschagne (50) is Donderdagmiddag in die Life Rosepark-hospitaal dood nadat hy die vorige dag by sy huis in Pellissier gewond is. Die polisie wou Vrydag nie meer besonderhede bekend maak nie.
Ao. Lappies Labuschagne
Sers. Wendy Nkabi, polisiewoordvoerder, sê die omstandighede rakende die skietery word nog ondersoek. 'n Nadoodse ondersoek is aan die gang en die plek waar die skietery plaasgevind het, vermoedelik Labuschagne se huis, is steeds 'n misdaadtoneel, sê Nkabi.
"Die lid is met 'n skietwond in die kop gevind. Die omstandighede rakende die voorval word steeds ondersoek en sluit in onder meer die nalatige hantering van 'n vuurwapen en die afvuur daarvan," sê Nkabi.
Sy kon Vrydag niks meer oor die voorval bekend maak nie. Die ondersoek duur voort.
Die oorledene se vrou, Patrys, het op Facebook geskryf: "R.I.V. My lief, my lewe."
Vian Myburgh, familielid, sê Labuschagne het onlangs weer by die polisie aangesluit nadat hy vroeër die diens verlaat het.
"Dit is 'n slegte ding. Hy was altyd bereid om enigeen te help. Hy het daarvan gehou om met sy hande te werk en het ook gehou van kosmaak. Hy was regtig 'n nice mens," sê Myburgh.